OECD er en international organisation, som arbejder for at skabe økonomisk fremgang i sine medlemslande.

OECD har lavet en spørgeskemaundersøgelse blandt unge i 42 medlemslande, og Momentum har gennemgået tallene fra undersøgelsen.

Tallene viser, at færre danske unge har et job eller er under uddannelse i dag end for ti år siden.

12,4 procent er ikke i job eller uddannelse

I 2005 havde 8,3 procent af de danske unge mellem 20 og 24 år ikke et job eller var under uddannelse.

I 2015 var tallet steget til 12,4 procent, viser Momentums gennemgang af OECD’s tal.

Tallene viser også, at kun syv af OECD’s medlemslande har haft en dårligere udvikling end Danmark i samme periode. Det er lande som Italien, Spanien, Portugal, Grækenland og Irland.

Direktør: Der er brug for særlige tilbud

Lars Kunov er direktør i Danske Erhvervsskoler og -Gymnasier.

Han mener, der er brug for særlige tilbud til de unge, som ikke er parate til at tage en uddannelse, og som har sociale og psykiske problemer og svært ved at lære nye ting.

Regeringen lavede i januar et ekspertudvalg, som skal komme med anbefalinger til, hvordan flere unge kommer godt gennem uddannelsessystemet.